তথ্যবিবরণী                                                                                   নম্বর : ১৯৫৩

**ভিটামিন ‘এ’ সমৃদ্ধ ভোজ্যতেলের পুষ্টিগুণ নিশ্চিতকরণে**

**স্মার্ট ট্রেসেবিলিটি সিস্টেম বাস্তবায়নের নেতৃত্বে শিল্প মন্ত্রণালয়**

ঢাকা, ২৭ অগ্রহায়ণ (১২ ডিসেম্বর) :

অত্যাধুনিক প্রযুক্তি ব্যবহারের মাধ্যমে জনগণের জন্য খাদ্যের পুষ্টিমান সমৃদ্ধকরণ, স্বাস্থ্যের উন্নতি, দৈহিক বৃদ্ধি নিশ্চিত করতে এবং জনস্বাস্থ্যকে সুরক্ষা দিতে একটি পাইলট প্রকল্পের আওতায় ফোর্টিফাইড ফুড উৎপাদন ও আন্তর্জাতিক অংশীদারিত্বে নেতৃত্ব দিচ্ছে শিল্প মন্ত্রণালয়।

বাংলাদেশের শিল্প মন্ত্রণালয়ের নেতৃত্বে গ্লোবাল এলায়েন্স ফর ইমপ্রুভড নিউট্রিশন (GAIN) এর সহযোগিতায় ‘ডিজিটাইজেশন অভ্‌ ফর্টিফিকেশন অভ্‌ এডিবল ওয়েল ফর ইমপ্রুভড মনিটরিং, কোয়ালিটি কনট্রোল এন্ড ক্যাপাসিটি বিল্ডিং” শীর্ষক প্রকল্প বাস্তবায়নের কাজ চলছে। এই প্রকল্পের আওতায় আজ হোটেল ইন্টারকন্টিনেন্টাল ঢাকায় “ভিটামিন এ সমৃদ্ধ ভোজ্যতেলের গুণগতমান নিশ্চিতকরণে ডিজিটাল মনিটরিং ও বোতলজাতকরণে সচেতনতা বৃদ্ধি” শীর্ষক একটি কর্মশালা অনুষ্ঠিত হয়। এই কর্মশালায় প্রধান অতিথি হিসেবে উপস্থিত ছিলেন শিল্প মন্ত্রণালয়ের সিনিয়র সচিব জাকিয়া সুলতানা। কর্মশালায় সভাপতিত্ব করেন প্রকল্প পরিচালক এবং শিল্প মন্ত্রণালয়ের অতিরিক্ত সচিব মুঃ আনোয়ারুল আলম।

কর্মশালায় বিশেষ অতিথি হিসেবে উপস্থিত ছিলেন শিল্প মন্ত্রণালয়ের অতিরিক্ত সচিব শেখ ফয়েজুল আমীন, জাতীয় ভোক্তা অধিকার সংরক্ষণ অধিদপ্তর (ডিএনসিআরপি) এর মহাপরিচালক এ. এইচ. এম শফিকুজ্জামান, বাংলাদেশ স্ট্যান্ডার্ড এন্ড টেস্টিং ইনস্টিটিউশন (বিএসটিআই) এর মহাপরিচালক মোঃ আবদুস সাত্তার এবং গ্লোবাল অ্যালায়েন্স ফর ইমপ্রুভড নিউট্রিশন (GAIN) এর কান্ট্রি ডিরেক্টর ডা. রুদাবা খন্দকার। এছাড়াও সরকারি ও বেসরকারি মহলের সংশ্লিষ্ট ব্যক্তিবর্গ এবং ভোজ্যতেল উৎপাদনকারী প্রতিষ্ঠান, রিফাইনারি, বাংলাদেশ পাইকারি ও খুচরা তেল ব্যবসায়ী সমিতির প্রতিনিধিবৃন্দ এই কর্মশালায় উপস্থিত ছিলেন।

প্রধান অতিথির বক্তব্যে শিল্প মন্ত্রণালয়ের সিনিয়র সচিব জাকিয়া সুলতানা বলেন, জনস্বাস্থ্য সব সময়ই একটি অগ্রগণ্য বিষয়। তাই জনস্বাস্থ্য সুরক্ষায় ভোজ্যতেলে ভিটামিন এ সমৃদ্ধকরণে ডিজিটাল স্মার্ট ট্রেসেবিলিটি সিস্টেম অন্তর্ভুক্ত করার পদক্ষেপকে তিনি স্বাগত জানান। এই প্রক্রিয়ার সাথে সংশ্লিষ্ট সকলের অংশগ্রহণকে তিনি উৎসাহিত করে বলেন, যে কোনো নতুন কিছু প্রতিষ্ঠিত করতে ধাপে ধাপে কাজ করতে হয় এবং এটি সময় সাপেক্ষ। সকলে সম্মিলিতভাবে নিজ নিজ জায়গা থেকে কাজ করলে কাঙ্ক্ষিত লক্ষ্য অর্জন সম্ভব। দেশের মানুষের স্বাস্থ্য সুরক্ষার বিবেচনায় সকলকে তিনি এই কাজে সহযোগিতা করার জন্য আহ্বান জানান। তিনি আরো বলেন, প্রধানমন্ত্রীর দূরদর্শী নেতৃত্বের কারণে দ্রুততম সময়ে ডিজিটাল বাংলাদেশ অর্জন সম্ভব হয়েছে। এই ধারাবাহিকতাকে অব্যাহত রাখতে এবং ২০৪১ সালের স্মার্ট বাংলাদেশ রূপকল্প অর্জনকে ত্বরান্বিত করতে দায়িত্বশীল ও সচেতন নাগরিক হিসেবে ভূমিকা পালনে সকলের প্রতি আহ্বান জানান।

জাতীয় ভোক্তা অধিকার সংরক্ষণ অধিদপ্তর (ডিএনসিআরপি) এর মহাপরিচালক এ. এইচ. এম শফিকুজ্জামান ভোজ্যতেল উৎপাদনকারী প্র্রতিষ্ঠান এবং রিফাইনারি প্রতিষ্ঠানগুলোর খোলা তেল বাজারজাতকরণ বন্ধ করার বিষয়ে শিল্প মন্ত্রণালয়কে কঠোর পদক্ষেপ গ্রহণের অনুরোধ জানান। পাশাপাশি তিনি ডিজিটাল সিস্টেম সম্পর্কে উল্লেখ করেন, যা ভোজ্যতেল উৎপাদনকারী প্রতিষ্ঠানগুলিকে তাদের প্রোডাকশন ভ্যালুচেইন এর ফর্টিফিকেশন সংক্রান্ত ডাটা ট্রেস করতে এবং বিশ্লেষণ করতে সাহায্য করবে।

#

মাহমুদুল/পাশা/মোশারফ/সেলিম/২০২৩/২০৪৫ ঘণ্টা

তথ্যবিবরণী                                                                                       নম্বর : ১৯৫২

 **বিএনপি আন্ডারগ্রাউন্ড সংগঠনে রূপান্তরিত হয়েছে**

 **--তথ্য ও সম্প্রচার মন্ত্রী**

ঢাকা, ২৭ অগ্রহায়ণ (১২ ডিসেম্বর) :

তথ্য ও সম্প্রচার মন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘তারেক রহমান বিএনপিকে অগ্নিসন্ত্রাস, নৈরাজ্যের নেতৃত্ব দিয়ে আজকে একটি আন্ডারগ্রাউন্ড দলে, সন্ত্রাসী সংগঠনে রূপান্তরিত করেছে। আর সেটার সামাজিক ও রাজনৈতিক যন্ত্রণা ভোগ করছে বিএনপির নেতা-কর্মীরা।’

আজ রাজধানীতে জাতীয় প্রেসক্লাবের সামনে বাংলাদেশ স্বাধীনতা পরিষদ আয়োজিত ‘বিএনপি-জামায়াতের মানবাধিকার লঙ্ঘন ও অগ্নিসন্ত্রাসের প্রতিবাদ ও বিচার দাবিতে মানববন্ধন’ শীর্ষক সমাবেশে প্রধান অতিথির বক্তৃতায় মন্ত্রী এসব কথা বলেন।

তথ্যমন্ত্রী বলেন, ‘বিএনপি-জামায়াত তাদের জনসমর্থন হারিয়ে এখন পলাতক দল। তারা গুপ্ত স্থান থেকে আন্দোলনের ডাক দেয় আর গাড়ি-ঘোড়াতে পেট্রোলবোমা নিক্ষেপ করে। প্রকৃত অর্থেই বিএনপি-জামায়াত এখন আন্ডারগ্রাউন্ড সংগঠনে রূপান্তরিত হয়েছে। পুলিশ কিংবা আওয়ামী লীগ বিএনপির কার্যালয়ে তালা লাগায়নি, সরকার তালা লাগায় নাই, তারা নিজেরাই তালা লাগিয়েছে। তাদের অফিসে তালা খোলার জন্য যারা একটা মানুষ খুঁজে পায় না, তারা আবার সরকার পতন ঘটাবে!’

ড. হাছান মাহ্‌মুদ বলেন, ‘আমাদের অনেক বিএনপি নেতার সাথে বিমানবন্দরে, ট্রেন স্টেশনে, বিয়ে-শাদীতে দেখা হয়, তখন তাদেরকে জিজ্ঞাস করি, ভাই আপনারা কি করছেন? তারা বলে- সব উনার ইচ্ছা, লন্ডনে যে আছেন উনার ইচ্ছা। অর্থাৎ বিএনপিকে ধ্বংস করার জন্য এক তারেক রহমানই যথেষ্ট আর কারো দরকার নাই। পৃথিবীর কোথাও গত দুই-তিন দশকে রাজনীতির দাবি-দাওয়া আদায়ের জন্য গুপ্ত স্থান থেকে চোরাগোপ্তা হামলা চালিয়ে মানুষকে পুড়িয়ে হত্যা করা হয়নি, যেটি বিএনপি আজকে করছে। এই বিএনপির জন্য আবার কেউ কেউ মায়াকান্না করে।’

সম্প্রচার মন্ত্রী বলেন, ‘জামায়াতে ইসলামী স্লোগান দেয় ‘আল্লাহ’র আইন চাই, সৎ লোকের শাসন চাই’। আর আজকে ফিলিস্তিনে হাজার হাজার নারী-শিশুসহ মুসলমানদের যে হত্যা করা হচ্ছে তার কোনো প্রতিবাদ তারা করে নাই। বিএনপিও করে নাই। বিএনপি-জামায়াত আজ শুধু ইসলামের শত্রু নয়, মানবতার শত্রুতে রূপান্তরিত হয়েছে। কারণ ফিলিস্তিনে শুধু মুসলমানরাই নয়, বহু খ্রিস্টানও ইসরাইলি বাহিনীর হত্যাকান্ডের শিকার হয়েছে, ৭টি গির্জা ধ্বংস করে দেওয়া হয়েছে। আর এটির বিরুদ্ধে জামায়াতে ইসলামী আর বিএনপি কোনো কথা বলে না। যারা নির্যাতন-হত্যাযজ্ঞ চালাচ্ছে, মানবতার বিরুদ্ধে অপরাধ করছে, বিএনপি-জামায়াত  তাদের পক্ষ অবলম্বন করেছে। এমনকি যুক্তরাষ্ট্রও নরম সুরে বলেছে এইভাবে সাধারণ মানুষকে হত্যা করা ঠিক হচ্ছে না। কিন্তু বিএনপি এই কথা বলতেও ব্যর্থ হয়েছে। এরা আবার রাজনীতি করে।’

তথ্যমন্ত্রী বলেন, ‘আমি পীর সাহেবদের সম্মান করি, আমার বাপ-দাদাও সম্মান করতেন, আমিও করি, কারণ এই দেশে ইসলাম কায়েম হয়েছে পীর-আউলিয়াদের মাধ্যমে। দু’-একজন পীর সাহেব সরকারের বিরুদ্ধে কথা বলে, কিন্তু ফিলিস্তিনে যে আজকে মানুষ হত্যা হচ্ছে সেটির বিরুদ্ধে মিছিল পর্যন্ত করতে পারে নাই। তারা একটি ঘুসির প্রতিবাদে সারাদেশে মিছিল করে, আর ঐদিকে যে হাজার হাজার মানুষকে, নারী ও শিশুদের হত্যা করা হচ্ছে সেটির জন্য একটা মিছিল বের করতে পারে না। আমি প্রার্থনা করি এই পীর সাহেবদের যেন আল্লাহ হেদায়েত করেন।’

ড. হাছান মাহ্‌মুদ বলেন, ‘বিএনপি-জামায়াত ভেবেছিল নির্বাচন আমরা করতে পারবো কি পারবো না। এখন বুঝতে পেরেছে যে উৎসবমুখর পরিবেশে জনগণের ব্যাপক অংশগ্রহণে নির্বাচন হয়ে যাচ্ছে। যারা বাতাস দিচ্ছিল তারা বাতাসটা সরিয়ে নিচ্ছে। যারা তলে তলে তাল দিচ্ছিল তারাও বুঝতে পেরেছে এই অপদার্থ বিএনপিকে দিয়ে কিচ্ছু হবে না। আমরা যদি আবার সরকার গঠন করতে পারি এই আগুনসন্ত্রাসীদের সমূলে উৎপাটন করা হবে। সন্ত্রাসীদের সাথে, আন্ডারগ্রাউন্ড দলের সাথে আলোচনা হতে পারে না, আলোচনা হয় যারা নিয়মতান্ত্রিক রাজনীতি করে তাদের সাথে। আমি আওয়ামী লীগের নেতা-কর্মীদের রাজপথে থাকতে এবং কোনো আগুনসন্ত্রাসীকে বা সন্ত্রাসের পরিকল্পনাকারীকে দেখলে পুলিশে সোপর্দ করতে আহ্বান জানাবো।’

সবুজবাগ থানা আওয়ামী লীগের সাধারণ সম্পাদক চিত্তরঞ্জন দাসের সভাপতিত্বে ও স্বাধীনতা পরিষদের সাধারণ সম্পাদক শাহাদাৎ হোসেন টয়েলের সঞ্চালনায় সমাবেশে আওয়ামী লীগের জাতীয় কমিটির সদস্য এডভোকেট বলরাম পোদ্দার, ঢাকা মহানগর দক্ষিণ আওয়ামী লীগের যুগ্ম সাধারণ সম্পাদক মিরাজ হোসেন, যুক্তরাষ্ট্র আওয়ামী লীগের সভাপতি ড. সিদ্দিকুর রহমান, বঙ্গবন্ধু গবেষণা পরিষদের সভাপতি গনি মিয়া বাবুল, আওয়ামী লীগ নেতা এম.এ করিম, ঢাকা সাংবাদিক ইউনিয়নের সহসভাপতি মানিক লাল ঘোষ, স্বাধীনতা পরিষদের সভাপতি জিন্নাত আলী খান, সহসভাপতি ফায়েকুজ্জামান ফরিদ প্রমুখ বক্তৃতা করেন।

#

আকরাম/পাশা/মোশারফ/রেজাউল/২০২৩/১৭৪০ ঘণ্টা

তথ্যবিবরণী                                                                                       নম্বর : ১৯৫১

**অভিযোগ প্রতিকার ব্যবস্থা বিষয়ে প্রয়োজনীয়**

**প্রশিক্ষণ আয়োজনের সিদ্ধান্ত গণপূর্ত মন্ত্রণালয়ের**

ঢাকা, ২৭ অগ্রহায়ণ (১২ ডিসেম্বর) :

গৃহায়ন ও গণপূর্ত মন্ত্রণালয় অভিযোগ প্রতিকার ব্যবস্থাপনা (GRS) ও তথ্য অধিকার বাস্তবায়নের লক্ষ্যে সংশ্লিষ্ট কর্মকর্তা ও কর্মচারীদের প্রয়োজনীয় প্রশিক্ষণ প্রদানের সিদ্ধান্ত গ্রহণ করেছে।

গৃহায়ন ও গণপূর্ত মন্ত্রণালয়ের সচিব কাজী ওয়াছি উদ্দীনের সভাপতিত্বে আয়োজিত মন্ত্রণালয়ের মাসিক সমন্বয় সভায় এ সিদ্ধান্ত গৃহীত হয়েছে।

গত ২৮ নভেম্বর মন্ত্রণালয়ের সম্মেলন কক্ষে অনুষ্ঠিত সভায় গৃহীত সিদ্ধান্তের আলোকে মন্ত্রণালয়ের অধীন দপ্তর, সংস্থাসমূহকে ইতিমধ্যেই সংশ্লিষ্ট নির্দেশনা প্রদান করা হয়েছে।

প্রদত্ত নির্দেশনায় তথ্য অধিকার বিষয়ে ২০২৩-২৪ অর্থবছরের বার্ষিক কর্মপরিকল্পনা বাস্তবায়নের গাইডলাইনে বর্ণিত সময়াবদ্ধ কার্যক্রম বাস্তবায়ন ও মন্ত্রিপরিষদ বিভাগে যথাযথভাবে প্রতিবেদন প্রেরণ করতে তাগিদ প্রদান করা হয়।

#

রেজাউল/পাশা/মোশারফ/রেজাউল/২০২৩/১৭৩৩ ঘণ্টা

তথ্যবিবরণী                                                                                       নম্বর : ১৯৫০

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২৭ অগ্রহায়ণ (১২ ডিসেম্বর) :

স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ৪৭ শতাংশ। এ সময় ৪০৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৮৩৬ জন।

#

সুলতানা/পাশা/মোশারফ/রেজাউল/২০২৩/১৬১৫ ঘণ্টা

তথ্যবিবরণী নম্বর : ১৯৪৯

**বাল্যবিবাহ রোধে সরকারের নতুন উদ্যোগ**

ঢাকা, ২৭ অগ্রহায়ণ (১২ ডিসেম্বর) :

বিবাহ ও তালাক নিবন্ধন কার্যক্রমকে অনলাইনের আওতায় এনে বাল্যবিবাহ রোধের নতুন উদ্যোগ নিয়েছে আইন ও বিচার বিভাগ। এ লক্ষ্যে ‘সিভিল রেজিস্ট্রেশন এন্ড ভাইটাল স্ট্যাটিস্টিক্স: বিবাহ ও তালাক নিবন্ধনের আইসিটি অবকাঠামো উন্নয়ন’ প্রকল্প গ্রহণ করা হয়েছে। এ প্রকল্পের মাধ্যমে বিবাহ ও তালাক নিবন্ধন কার্যক্রমকে অনলাইনের আওতায় আনা হবে।

আইন ও বিচার বিভাগের প্লানিং সেলের তথ্য মতে, বিবাহ ও তালাক নিবন্ধনের কার্যক্রমটি মন্ত্রিপরিষদ বিভাগের সিআরভিএস কার্যক্রমের সাথে সমন্বিত থাকবে। এতে বিবাহ ও তালাক নিবন্ধন কার্যক্রমটি জাতীয় পরিচয়পত্র, জন্ম ও মৃত্যু নিবন্ধন, মৃত্যুর কারণ নিবন্ধন, শিক্ষা, অভিগমন কার্যক্রমের সাথে ডাটা কানেকটিভিটির মাধ্যমে যুক্ত থাকবে। এ প্রক্রিয়ায় জাতীয় পরিচয়পত্র কিংবা জন্ম নিবন্ধন অনুযায়ী বিবাহের জন্য প্রাপ্ত বয়ষ্ক না হলে বিবাহ নিবন্ধন সম্ভব না হওয়ায় বাল্যবিবাহ বন্ধ হবে।

প্রকল্পটির প্রাক্কলিত ব্যয় ১১ কোটি চার লাখ ৬৮ হাজার টাকা ধরে পরিকল্পনা কমিশনে প্রস্তাব প্রেরণ করা হয়েছে। প্রকল্পটি অনুমোদিত হলে ২০২৫ সালের জুন মাসের মধ্যে বিবাহ ও তালাক নিবন্ধন কার্যক্রম অনলাইনের আওতায় আসবে।

#

রেজাউল/জামান/সিদ্দীক/রবি/মাসুম/২০২৩/১৫৩৮ ঘণ্টা

তথ্যবিবরণী নম্বর : ১৯৪৮

**স্মার্ট বাংলাদেশ বাস্তবায়নে ডিজিটাল ডিভাইড শূন্যের কোঠায় নিয়ে আসতে স্মার্ট সেবার উদ্যোগ গ্রহণ**

ঢাকা, ২৭ অগ্রহায়ণ (১২ ডিসেম্বর) :

স্মার্ট বাংলাদেশ বাস্তবায়নে নাগরিক সেবাকে আরো সহজ ও জনবান্ধব করে তোলার পাশাপাশি ডিজিটাল ডিভাইড শূন্যের কোঠায় নিয়ে আসতে স্মার্ট সেবার উদ্যোগ গ্রহণ করেছে ডাক ও টেলিযোগাযোগ বিভাগের আওতাধীন বাংলাদেশ টেলিযোগাযোগ নিয়ন্ত্রণ কমিশন এবং ডাক অধিদপ্তর। তথ‌্য ও যোগাযোগ প্রযুক্তি বিভাগের এসপায়ার টু ইনোভেট-এটুআই এর কারিগরি সহযোগিতায় ন্যাশনাল ব্রডব্যান্ড পলিসি বাস্তবায়ন এবং স্মার্ট বাংলাদেশ অ্যাসিস্ট্যান্ট অ্যাপ ‘সাথী’, মোবাইল এয়ারটাইমভিত্তিক সরকারি সেবার ফি পরিশোধ, স্মার্ট আর্টিক্যাল কালেকশন, স্মার্ট মোবাইল ডাকঘর ও স্মার্ট পোস্ট বক্সের মতো স্মার্ট সেবার পাইলট কার্যক্রম শুরু করা হবে।

ডাক ও টেলিযোগাযোগ এবং তথ্য ও আইসিটি বিভাগের প্রতিমন্ত্রী জুনাইদ আহ্‌মেদ পলক, সম্প্রতি পৃথক সভায় এই স্মার্ট সেবা কার্যক্রমগুলো পরীক্ষামূলকভাবে চালু করার নির্দেশনা প্রদান করেছেন। তথ্য ও যোগাযোগ প্রযুক্তি বিভাগের এটুআই-এর সহায়তায় আয়োজিত ‘স্মার্ট সার্ভিস ডিজাইন ল্যাব’ হতে উদ্ভূত সকল স্মার্ট সেবাসমূহ বাস্তবায়নে দ্রুততার সাথে এগিয়ে যাওয়ার জন্যও তিনি নির্দেশ প্রদান করেন।

স্মার্ট বাংলাদেশ অ্যাসিস্ট্যান্ট অ্যাপ ‘সাথী’ মূলত অ্যাপলের সিরি কিংবা আমাজনের অ্যালেক্সার মতোই একটি ভার্চুয়াল অ্যাসিস্ট্যান্ট অ্যাপ হিসেবে চালু করা হচ্ছে। স্মার্ট নাগরিকের জন্য স্মার্ট সংযোগ। এটা এমন একটা সংযোগ ব্যবস্থা, যা হবে মানুষের সাথী বা পার্টনার। তার কাছ থেকে ব্যবহারকারী সব ধরনের তথ্য পাবেন। এটুআই উদ্ভাবিত এআই প্রযুক্তির ‘সাথী’ অ্যাপ জিরো রেট ও প্রতিটি মোবাইলে ডাউনলোড করার জন্য বিটিআরসি সর্বাত্মক সহযোগিতা প্রদান করবে।

#

শেফায়েত/জামান/সিদ্দীক/রবি/মাসুম/২০২৩/১৫১০ ঘণ্টা

তথ্যবিবরণী                                                                                       নম্বর : ১৯৪৭

**নতুন কারিকুলামে শিক্ষার্থীদের মাঝে ১০ টি যোগ্যতা অর্জনে চেষ্টা করা হয়েছে**

ঢাকা, ২৭ অগ্রহায়ণ (১২ ডিসেম্বর):

নতুন কারিকুলামে শিক্ষার্থীদের মাঝে ১০টি যোগ্যতা অর্জনে চেষ্টা করা হয়েছে। এলক্ষ্যে গাইড লাইন অনুযায়ী পাঠ্য বই প্রণয়ন করা হচ্ছে।

যোগ্যতাগুলো হলো অন্যের মতামত ও অবস্থানকে সম্মান ও অনুধাবন করতে পারা, প্রেক্ষাপট অনুযায়ী নিজের ভাব, মতামত যথাযথ মাধ্যমে সৃজনশীলভাবে প্রকাশ করতে পারা; যেকোন ইস্যুতে সূক্ষ্ম চিন্তার মাধ্যমে সামগ্রিক বিষয় বিবেচনা করে সকলের জন্য যৌক্তিক ও সর্বোচ্চ কল্যাণকর সিদ্ধান্ত নিতে পারা; ভিন্নতা ও বৈচিত্র্যকে সম্মান করে নিজস্ব কৃষ্টি, সংস্কৃতি, ইতিহাস ও ঐতিহ্যের ধারক হয়ে নিজ দেশের প্রতি ভালোবাসা ও বিশ্বস্ততা প্রদর্শনপূর্বক বিশ্ব নাগরিকের যোগ্যতা অর্জন করতে পারা; সমস্যা প্রক্ষেপণ, দ্রুত অনুধাবন, বিশ্লেষণ, সংশ্লেষণ এবং ভবিষ্যৎ তাৎপর্য বিবেচনা করে সকলের অংশগ্রহণের মাধ্যমে যৌক্তিক ও সর্বোচ্চ কল্যাণকর সিদ্ধান্ত গ্রহণ ও সমস্যা সমাধান করতে পারা; পারস্পরিক সহযোগিতা, সম্মান ও সম্প্রীতি বজায় রেখে শান্তিপূর্ণ সহাবস্থানের মাধ্যমে পরিবর্তনশীল পৃথিবীতে নিজেকে মানিয়ে নিতে পারা ও পরবর্তী প্রজন্মের জন্য নিরাপদ বাসযোগ্য পৃথিবী তৈরিতে ভূমিকা রাখতে পারা; নতুন দৃষ্টিকোণ, ধারণা, দৃষ্টিভঙ্গি প্রয়োগের মাধ্যমে নতুনপথ, কৌশল ও সম্ভাবনা সৃষ্টি করে শৈল্পিকভাবে তা উপস্থাপন এবং জাতীয় ও বিশ্ব কল্যাণে ভূমিকা রাখতে পারা; নিজের শারীরিক ও মানসিক স্বাস্থ্য ব্যবস্থাপনার দায়িত্ব নিয়ে নিজ অবস্থান এবং ভূমিকা জেনে ঝুঁকিহীন নিরাপদ ও গ্রহণযোগ্য ব্যক্তিগত, পারিবারিক, সামাজিক, রাষ্ট্রীয় এবং বৈশ্বিক সম্পর্ক ও যোগাযোগ তৈরি করতে ও বজায় রাখতে পারা; প্রতিনিয়ত পরিবর্তনশীল পৃথিবীতে ঝুঁকি ও সম্ভাবনা বিবেচনায় নিয়ে মানবিক মর্যাদা অক্ষুণ্ণ রেখে দুর্যোগ মোকাবিলা করতে পারা এবং নিরাপদ, সুরক্ষিত জীবন ও জীবিকার জন্য নিজেকে প্রস্তুত রাখতে পারা; পরিবর্তনশীল পৃথিবীতে দৈনন্দিন উদ্ভূত সমস্যা গাণিতিক, বৈজ্ঞানিক ও প্রযুক্তিগত দক্ষতা ব্যবহার করে সমাধান করতে পারা এবং ধর্মীয় অনুশাসন, সততা ও নৈতিক গুণাবলি অর্জন এবং শুদ্ধাচার অনুশীলনের মাধ্যমে প্রকৃতি ও মানব কল্যাণে নিজেকে নিয়োজিত করতে পারা।

#

খায়ের/জামান/ফাতেমা/রবি/কলি/শামীম/২০২৩/১৩১৩ ঘণ্টা

তথ্যবিবরণী নম্বর : ১৯৪৬

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ২৭ অগ্রহায়ণ (১২ ডিসেম্বর) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা **:**

‘পুলিশ হেডকোয়ার্টার্স অবরোধ/হরতালে পরিবহন বা স্থাপনা ভাংচুর/অগ্নিসংযোগকারীদের উপযুক্ত প্রমাণসহ ধরিয়ে দিলে অথবা সুনির্দিষ্ট তথ্য দিলে ২০ হাজার টাকা পুরস্কার ঘোষণা করেছে। তথ্য প্রদানকারীর পরিচয় গোপন রাখা হবে।’

#

ভেনিসা/জামান/ফাতেমা/রবি/রাসেল/আসমা/২০২৩/১৪৫০ ঘণ্টা

তথ্যবিবরণী                                                                                       নম্বর : ১৯৪৫

**স্মার্ট বাংলাদেশ দিবস ২০২৩ উদ্‌যাপিত**

ঢাকা, ২৭ অগ্রহায়ণ (১২ ডিসেম্বর):

তথ্য ও যোগাযোগ প্রযুক্তি বিভাগের উদ্যোগে স্মার্ট বাংলাদেশ দিবস ২০২৩ উদ্‌যাপিত হয়েছে। এ উপলক্ষ্যে আজ আগারগাঁওয়ে আইসিটি টাওয়ার প্রাঙ্গণে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করা হয়।

তথ্য ও যোগাযোগ প্রযুক্তি বিভাগের সচিব মোঃ সামসুল আরেফিনের নেতৃত্বে আইসিটি বিভাগ এবং এর অধীন বিভিন্ন দপ্তর ও সংস্থার কর্মকর্তা-কর্মচারীগণ এতে অংশগ্রহণ করেন।

পুষ্পস্তবক অর্পণ শেষে বঙ্গবন্ধুর আত্মার মাগফেরাত এবং দেশের উন্নতি, সমৃদ্ধি ও শান্তি কামনা করে বিশেষ মোনাজাত করা হয়।

#

শহিদুল/জামান/ফাতেমা/রবি/আলী/মানসুরা/২০২৩/১৪০০ ঘণ্টা

তথ্যবিবরণী নম্বর : ১৯৪৪

**আরো দুই লাখ টন আমন চাল কিনবে সরকার**

নওগাঁ, ২৭ অগ্রহায়ণ (১২ ডিসেম্বর) :

চলতি মৌসুমে অভ্যন্তরীণ উৎস হতে আরো দুই লাখ মেট্রিক টন আমন চাল সংগ্রহের সিদ্ধান্ত নেওয়া হয়েছে। এর মধ্যে দেড় লাখ মেট্রিক টন সিদ্ধ ও পঞ্চাশ হাজার মেট্রিক টন আতপ চাল রয়েছে। যে সকল মিল চলতি আমন সংগ্রহ ২০২৩-২৪ মৌসুমে চুক্তি করেছে কেবল তাদের অনুকূলে অতিরিক্ত বরাদ্দ প্রদান করা হবে। এ সংগ্রহ কার্যক্রম ২৮ ফেব্রুয়ারি ২০২৪ এর মধ্যে সম্পন্ন করতে খাদ্য মন্ত্রণালয় থেকে ইতোমধ্যে নিদের্শনা দেওয়া হয়েছে।

উল্লেখ্য, গত ৮ অক্টোবর বাংলাদেশ সচিবালয়ে মন্ত্রিপরিষদ সম্মেলন কক্ষে অনুষ্ঠিত খাদ্য পরিকল্পনা ও পরিধারণ কমিটির সভায় অভ্যন্তরীণ উৎস থেকে আমন মৌসুমে দুই লাখ মেট্রিক টন আমন ধান, চার লাখ মেট্রিক টন সিদ্ধ চাল ও এক লাখ মেট্রিক টন আতপ চাল কেনার সিদ্ধান্ত গ্রহণ করা হয়। আমন ধানের সরকারি ক্রয়মূল্য প্রতি কেজি ৩০ টাকা, সিদ্ধ চালের মূল্য প্রতি কেজি ৪৪ টাকা এবং আতপ চালের মূল্য প্রতি কেজি ৪৩ টাকা নির্ধারণ করা হয়েছে।

#

কামাল/জামান/রবি/রাসেল/আসমা/২০২৩/১৫০০ ঘণ্টা

তথ্যবিবরণী                                                                                       নম্বর : ১৯৪৩

**মুড়িকাটা ও গ্রীষ্মকালীন নতুন পেঁয়াজ বাজারে আসা শুরু হয়েছে**

ঢাকা, ২৭ অগ্রহায়ণ (১২ ডিসেম্বর):

          চাঁপাইনবাবগঞ্জ, মেহেরপুর, ঝিনাইদহ, ফরিদপুর, রাজশাহীসহ দেশের বিভিন্ন জেলায় মুড়িকাটা ও গ্রীষ্মকালীন নতুন পেঁয়াজ ক্ষেত থেকে তোলা ও বাজারে আসা শুরু হয়েছে। এগুলো আগাম জাতের পেঁয়াজ হিসেবে পরিচিত।

  দেশে প্রতি বছর মুড়িকাটা পেঁয়াজ আবাদ হয় প্রায় ৫০ হাজার হেক্টর জমিতে এবং উৎপাদন হয় প্রায় ৮ লাখ মেট্রিক টন। এছাড়া এবছর গ্রীষ্মকালীন পেঁয়াজ আবাদ হয়েছে প্রায় ৫০০ হেক্টর জমিতে, উৎপাদন হতে পারে প্রায় ৫০ হাজার মেট্রিক টন।

 এই মুড়িকাটা ও গ্রীষ্মকালীন নতুন পেঁয়াজ বাজারে থাকবে ৩ থেকে সাড়ে তিন মাস। এরপর সিজনের মূল পেয়াঁজ আসা শুরু হবে এবং উৎপাদন হতে পারে প্রায় ২৬ থেকে ২৮ লাখ মেট্রিক টন।

  চলমান বছরের জুলাই থেকে ৯ ডিসেম্বর পর্যন্ত আমদানি হয়েছে ৫ লাখ ৭১ হাজার ৫৩৪ টন, যা গতবছরের এই সময়ের তুলনায় ১ লাখ ৫৫ হাজার ২২৪ টন বেশি। গতবছর এই সময়কালে আমদানি হয়েছিল ৪ লাখ ১৬ হাজার ৩১০ টন।

 উল্লেখ্য, ভারত পেঁয়াজ রপ্তানি বন্ধ ঘোষণার পর গত ৯ থেকে ১১ ডিসেম্বর পর্যন্ত ভারত থেকে দেশে পেঁয়াজ এসেছে ১ হাজার ৩০০ মেট্রিক টন।

#

কামরুল/জামান/ফাতেমা/রাসেল/শামীম/২০২৩/১২৫১ ঘণ্টা

তথ্যবিবরণী নম্বর : ১৯৪২

**শহিদ বুদ্ধিজীবী দিবসে জাতীয় কর্মসূচি**

ঢাকা, ২৭ অগ্রহায়ণ (১২ ডিসেম্বর) :

আগামী ১৪ ডিসেম্বর শহিদ বুদ্ধিজীবী দিবসে জাতীয় পর্যায়ে বিভিন্ন কর্মসূচি গ্রহণ করা হয়েছে। এদিন সকাল ৭টা ৫ মিনিটে রাষ্ট্রপতি মোঃ সাহাবুদ্দিন এবং ৭টা ৬ মিনিটে প্রধানমন্ত্রী শেখ হাসিনা মিরপুর শহিদ বুদ্ধিজীবী স্মৃতিসৌধে পুষ্পস্তবক অর্পণ করবেন। অনুষ্ঠানটি বাংলাদেশ টেলিভিশনসহ অন্যান্য বেসরকারি টিভি চ্যানেল সরাসরি সম্প্রচার করবে।

বুদ্ধিজীবী দিবসে মুক্তিযুদ্ধ বিষয়ক মন্ত্রী আ ক ম মোজাম্মেল হকের নেতৃত্বে শহিদ বুদ্ধিজীবী পরিবারের সদস্যবৃন্দ এবং যুদ্ধাহত মুক্তিযোদ্ধা ও বীর মুক্তিযোদ্ধারা সকাল ৭টা ২২ মিনিটে মিরপুর বুদ্ধিজীবী স্মৃতিসৌধে এবং সকাল সাড়ে ৮টায় রায়ের বাজার বধ্যভূমি স্মৃতিসৌধে পুষ্পস্তবক অর্পণ করবেন। এছাড়া, সকাল সাড়ে ৮টা থেকে মিরপুর শহিদ বুদ্ধিজীবী স্মৃতিসৌধ সর্বসাধারণের শ্রদ্ধা নিবেদনের জন্য উন্মুক্ত থাকবে।

দিবসটি উপলক্ষ্যে রাষ্ট্রপতি ও প্রধানমন্ত্রী বাণী প্রদান করবেন। এদিন দেশের সকল জেলা ও উপজেলা পর্যায়ে আলোচনা সভা অনুষ্ঠিত হবে। সকল মসজিদ, মন্দির, গির্জা, প্যাগোডা ও অন্যান্য উপাসনালয়ে বিশেষ মোনাজাত ও প্রার্থনা করা হবে। এছাড়া, বাংলাদেশ বেতার, বাংলাদেশ টেলিভিশনসহ অন্যান্য বেসরকারি টিভি চ্যানেল দিবসের তাৎপর্য তুলে ধরে বিশেষ অনুষ্ঠান প্রচার করবে।

শহিদ বুদ্ধিজীবী দিবসের পবিত্রতা রক্ষায় শহিদ বুদ্ধিজীবী স্মৃতিসৌধ এলাকায় মাইক বা লাউডস্পিকার ব্যবহার না করার জন্য মুক্তিযুদ্ধ বিষয়ক মন্ত্রণালয় থেকে সর্বসাধারণের প্রতি অনুরোধ জানানো হয়েছে।

#

এনায়েত/জামান/ফাতেমা/সিদ্দীক/রবি/রাসেল/আসমা/২০২৩/১৩৫০ ঘণ্টা

তথ্যবিবরণী নম্বর : ১৯৪১

**মহান বিজয় দিবসে জাতীয় পতাকা বিধি মেনে চলার আহ্বান**

ঢাকা, ২৭ অগ্রহায়ণ (১২ ডিসেম্বর) :

 **১৬ ডিসেম্বর মহান বিজয় দিবস উদ্‌যাপন কর্মসূচির অংশ হিসেবে সকল সরকারি, আধা-সরকারি ও স্বায়ত্তশাসিত অফিস, বেসরকারি ভবন, বিদেশে অবস্থিত বাংলাদেশের কূটনৈতিক মিশন এবং কনস্যুলার অফিসে জাতীয় পতাকা উত্তোলন করা হবে।**

 **বিজয় দিবসে জাতীয় পতাকা উত্তোলনে যথাযথ বিধিমালা মেনে চলার আহ্বান জানানো হয়েছে। ‘গণপ্রজাতন্ত্রী বাংলাদেশের জাতীয় পতাকা বিধিমালা, ১৯৭২ (সংশোধিত ২০২৩)’ এর বিধি ৩ অনুযায়ী জাতীয় পতাকার রঙ গাঢ় সবুজ, যার মাঝখানে থাকবে একটি লাল বৃত্ত। লাল বৃত্তটি পতাকার দৈর্ঘ্যের এক-পঞ্চমাংশ ব্যাসার্ধবিশিষ্ট হবে। আয়তকার পতাকার দৈর্ঘ্য ও প্রস্থের অনুপাত ১০:৬। পতাকার দৈর্ঘ্যের নয়-বিংশতিতম অংশ হতে অঙ্কিত উলম্ব রেখা এবং পতাকার প্রস্থের মধ্যবর্তী বিন্দু হতে অঙ্কিত আনুভূমিক রেখার পরস্পর ছেদবিন্দুতে বৃত্তের কেন্দ্র বিন্দু হবে।**

 **জাতীয় পতাকার সঠিক মাপ ও যথাযথ নিয়ম অনুসরণ না করে অনেকে জাতীয় পতাকা উত্তোলন করে থাকেন, যা জাতীয় পতাকার অবমাননার শামিল।**

 #

জামান/ফাতেমা/সিদ্দীক/আসমা/২০২৩/১৩৩৭ ঘণ্টা

তথ্যবিবরণী                                                                                       নম্বর : ১৯৪০

**ভূমি মন্ত্রণালয়ের বিভিন্ন গ্রেডের নিয়োগের লিখিত পরীক্ষার ফল প্রকাশ**

ঢাকা, ২৭ অগ্রহায়ণ (১২ ডিসেম্বর):

ভূমি মন্ত্রণালয়ের ১৩-১৬তম গ্রেডের ‘কম্পিউটার অপারেটর’, ‘সাঁট মুদ্রাক্ষরিক কাম-কম্পিউটার অপারেটর’ এবং ‘অফিস সহকারী কাম-কম্পিউটার অপারেটর’-এর শূন্য পদে নিয়োগের লিখিত পরীক্ষার ফল প্রকাশ করা হয়েছে। এ সকল পদে মোট ৩০১ জন প্রার্থী লিখিত পরীক্ষায় উত্তীর্ণ হয়েছেন।

লিখিত পরীক্ষায় উত্তীর্ণ প্রার্থীগণের ব্যবহারিক পরীক্ষা আগামী ১৪-১৫ ডিসেম্বর ঢাকার নীলক্ষেতে ভূমি প্রশাসন প্রশিক্ষণ কেন্দ্রে অনুষ্ঠিত হবে। বিস্তারিত ভূমি মন্ত্রণালয়ের দাপ্তরিক পোর্টাল/ওয়েবসাইট https://minland.gov.bd থেকে জানা যাবে।

#

আব্দুল্লাহ/জামান/সিদ্দীক/রবি/সাজ্জাদ/মাসুম/২০২৩/১০৪৫ ঘণ্টা